b"\n_START_ARTICLE_\nSpahiai\n_START_PARAGRAPH_\nSpahiai \xe2\x88\x92 Pranc\xc5\xabzijos kariuomen\xc4\x97s lengvosios kavalerijos pulkai, kuri\xc5\xb3 kareiviai b\xc5\xabdavo verbuojami i\xc5\xa1 Al\xc5\xbeyro, Tuniso ir Maroko vietini\xc5\xb3 gyventoj\xc5\xb3. Pavadinimas perimtas i\xc5\xa1 Osman\xc5\xb3 imperijos sipahi\xc5\xb3. \xc5\xa0iuo metu Pranc\xc5\xabzijos armijoje yra lik\xc4\x99s vienas spahi\xc5\xb3 pulkas \xe2\x88\x92 1-asis spahi\xc5\xb3 pulkas (pranc. 1er R\xc3\xa9giment de Spahis), priskirtas Pranc\xc5\xabzijos \xc5\xa1arvuotajai kavalerijai. \xc5\xa0iame spahi\xc5\xb3 pulke tarnauja kariai, kil\xc4\x99 i\xc5\xa1 \xc5\xbeemynin\xc4\x97s Pranc\xc5\xabzijos dalies.\n_START_SECTION_\nPrad\xc5\xbeia\n_START_PARAGRAPH_\nPirmieji Pranc\xc5\xabzijos spahiai atsirado 1831 m. Nuo tada jie dalyvavo daugelyje kar\xc5\xb3 ir konflikt\xc5\xb3 \xe2\x88\x92 Al\xc5\xbeyro u\xc5\xbekariavime, Pranc\xc5\xabzijos-Pr\xc5\xabsijos kare, 1885 m. Pranc\xc5\xabzijos-Kinijos kare Tonkine, Maroko ir Sirijos okupacijoje, abiejuose pasauliniuose karuose. Krymo karo metu spahi\xc5\xb3 padalinys sudar\xc4\x97 Pranc\xc5\xabzijos mar\xc5\xa1alo \xc5\xbdako Lerua de Sant-Arno (Jacques Leroy de Saint Arnaud) asmens sargyb\xc4\x85. Dalis spahi\xc5\xb3 dalyvavo 1860 m. \xc5\xa0iaur\xc4\x97s Kinijos kampanijoje._NEWLINE_Iki 1914 m. Pranc\xc5\xabzijos kariuomen\xc4\x97je buvo keturi spahi\xc5\xb3 pulkai \xe2\x88\x92 trys bazavosi Al\xc5\xbeyre, ketvirtas \xe2\x88\x92 Tunise. Rimtas sukilimas prie\xc5\xa1 Pranc\xc5\xabzijos vald\xc5\xbei\xc4\x85 Al\xc5\xbeyre 1871\xe2\x88\x921872 m. kilo po spahi\xc5\xb3 eskadrono, kuriam buvo \xc4\xafsakyta vykti \xc4\xaf Pranc\xc5\xabzij\xc4\x85 dalyvauti Pranc\xc5\xabzijos-Pr\xc5\xabsijos kare, mai\xc5\xa1to._NEWLINE_Spahi\xc5\xb3 pulkuose kareiviai daugiausia buvo arabai arba berberai, o jiems vadovavo pranc\xc5\xabzai karininkai. Ta\xc4\x8diau \xc5\xa1is pasiskirstymas nebuvo labai grie\xc5\xbetas, tarp kareivi\xc5\xb3 visada b\xc5\xabdavo pranc\xc5\xabz\xc5\xb3 savanori\xc5\xb3. Dalis karinink\xc5\xb3 post\xc5\xb3, \xc4\xafskaitant kapiton\xc5\xb3 lyg\xc4\xaf, buvo skirti karininkams musulmonams. Ser\xc5\xbeantai b\xc5\xabdavo tiek pranc\xc5\xabzai, tiek musulmonai. Spahi\xc5\xb3 daliniuose atsirandant vis daugiau technikos, pranc\xc5\xabz\xc5\xb3 kareivi\xc5\xb3 dalis did\xc4\x97jo.\n_START_SECTION_\nPirmasis pasaulinis karas\n_START_PARAGRAPH_\n1914 m. rugpj\xc5\xab\xc4\x8dio m\xc4\x97nes\xc4\xaf prasid\xc4\x97jus karui spahiai buvo perkelti \xc4\xaf Pranc\xc5\xabzij\xc4\x85. Jie dalyvavo karo veiksmuose pradiniame judriajame karo etape, bet pereinant prie apkas\xc5\xb3 karo j\xc5\xb3 reik\xc5\xa1m\xc4\x97 ma\xc5\xbe\xc4\x97jo. 1918 m. visi septyni tada egzistav\xc4\x99 spahi\xc5\xb3 pulkai buvo kariav\xc4\x99 Vakar\xc5\xb3 fronte. Atskirasis spahi\xc5\xb3 eskadronas Palestinoje kariavo su Osman\xc5\xb3 imperija. Pirmojo pasaulinio karo metais spahi\xc5\xb3 dalini\xc5\xb3 skai\xc4\x8dius padid\xc4\x97jo, nes buvo sukurti Maroko spahi\xc5\xb3 pulkai, padidintas Al\xc5\xbeyro spahi\xc5\xb3 skai\xc4\x8dius.\n_START_SECTION_\nTarpukaris\n_START_PARAGRAPH_\n1921 m. spahi\xc5\xb3 pulk\xc5\xb3 skai\xc4\x8dius padid\xc4\x97jo iki 12 (1914 m. buvo tik keturi). 3-i\xc4\x85j\xc4\xaf de\xc5\xa1imtmet\xc4\xaf spahi\xc5\xb3 pulkai buvo pla\xc4\x8diai naudojami Pranc\xc5\xabzijos mandatin\xc4\x97se teritorijose Sirijoje ir Libane, taip pat \xe2\x88\x92 Maroke. Jie ir toliau veik\xc4\x97 kaip policija ir \xc4\xafgul\xc5\xb3 kariuomen\xc4\x97 Al\xc5\xbeyre ir Tunise._NEWLINE_4-t\xc4\x85j\xc4\xaf de\xc5\xa1imtmet\xc4\xaf prasid\xc4\x97jo Pranc\xc5\xabzijos Afrikos j\xc4\x97geri\xc5\xb3 (pranc. Chasseurs d'Afrique) ir Pranc\xc5\xabzijos Svetim\xc5\xa1ali\xc5\xb3 legiono kavalerijos mechanizavimas, ta\xc4\x8diau spahiai liko tik arkli\xc5\xb3 kavalerija iki 1943 m. Apie 20\xc2\xa0% spahi\xc5\xb3 kari\xc5\xb3 buvo pranc\xc5\xabzai, lik\xc4\x99 \xe2\x88\x92 arabai arba berberai.\n_START_SECTION_\nAntrasis pasaulinis karas\n_START_PARAGRAPH_\n1939 m. spahiai sudar\xc4\x97 tris nepriklausomas brigadas, kuri\xc5\xb3 kiekviena susid\xc4\x97jo i\xc5\xa1 dviej\xc5\xb3 kavalerijos pulk\xc5\xb3. Kiekvien\xc4\x85 pulk\xc4\x85 sudar\xc4\x97 4 kardinink\xc5\xb3 eskadronai (po 5 karininkus ir 172 kavaleristus kiekviename). Trys spahi\xc5\xb3 pulkai 1940 m. tarnavo Pranc\xc5\xabzijoje._NEWLINE_Vienas spahi\xc5\xb3 pulkas (1er R\xc3\xa9giment de Marche de Spahis Marocains) Antrojo pasaulinio karo metais pasi\xc5\xbeym\xc4\x97jo tarnaudamas Laisvosios Pranc\xc5\xabzijos pus\xc4\x97je. Jis buvo dislokuotas Vi\xc5\xa1i vyriausyb\xc4\x97s valdomoje Sirijoje. Dalis pulko kirto sien\xc4\x85 ir per\xc4\x97jo \xc4\xaf Jordanij\xc4\x85. Kur\xc4\xaf laik\xc4\x85 jis kaip arkli\xc5\xb3 kavalerija veik\xc4\x97 Eritr\xc4\x97joje. Po to jis buvo Egipte D. Britanijos reorganizuotas ir apginkluotas \xc5\xa1arvuotaisiais automobiliais. I\xc5\xa1pl\xc4\x97stas ir mechanizuotas spahi\xc5\xb3 pulkas veik\xc4\x97 Sirijoje, Egipte, Tunise ir i\xc5\xa1vaduojamoje Pranc\xc5\xabzijoje, o 1944 m. rugpj\xc5\xabt\xc4\xaf dalyvavo i\xc5\xa1vaduojant Pary\xc5\xbei\xc5\xb3.\n_START_SECTION_\nPokaris\n_START_PARAGRAPH_\nAntrojo pasaulinio karo metais daug spahi\xc5\xb3 pulk\xc5\xb3 buvo mechanizuoti. Keli eskadronai liko raitaisiais, kad gal\xc4\x97t\xc5\xb3 patruliuoti \xc5\xa0iaur\xc4\x97s Afrikoje ir dalyvauti ceremonialuose Pranc\xc5\xabzijoje. Kasmetiniame Bastilijos dienos parade Pary\xc5\xbeiuje baltais arab\xc5\xb3 \xc5\xbeirgais prajoja spahi\xc5\xb3 kavalerija, d\xc4\x97v\xc4\x97dama tradicin\xc4\x99 aprang\xc4\x85. Likusiuose raituosiuose daliniuose toliau tarnavo arabai ir berberai, o \xc5\xa1arvuo\xc4\x8di\xc5\xb3 daliniuose daugum\xc4\x85 kareivi\xc5\xb3 \xc4\x97m\xc4\x97 sudaryti pranc\xc5\xabzai._NEWLINE_\xc5\xa0arvuo\xc4\x8di\xc5\xb3 spahi\xc5\xb3 daliniai kariavo tiek 1947\xe2\x88\x921954 m. Indokinijos kare, tiek 1954\xe2\x88\x921962 m. Al\xc5\xbeyro kare._NEWLINE_1956 m. buvo i\xc5\xa1formuotas 6-tasis spahi\xc5\xb3 pulkas, 1961 m. \xe2\x88\x92 9-tasis spahi\xc5\xb3 pulkas. Baigiantis Al\xc5\xbeyro karui buvo i\xc5\xa1formuoti 2-asis, 3-asis, 4-asis ir 8-asis spahi\xc5\xb3 pulkai. Liko vienintelis spahi\xc5\xb3 pulkas, buv\xc4\x99s Maroko spahi\xc5\xb3 pulkas, kuris dabar vadinamas 1-uoju spahi\xc5\xb3 pulku.\n_START_SECTION_\n\xc5\xa0iandien\n_START_PARAGRAPH_\n\xc5\xa0iandien Pranc\xc5\xabzijos kariuomen\xc4\x97je t\xc4\x97ra vienintelis spahi\xc5\xb3 pulkas \xe2\x88\x92 1-asis Maroko spahi\xc5\xb3 pulkas (pranc. 1er R\xc3\xa9giment de Spahis Marocains). \xc5\xa0is \xc5\xa1arvuo\xc4\x8di\xc5\xb3 pulkas dalyvavo Pers\xc5\xb3 \xc4\xaflankos kare. Jis palaiko viso korpuso tradicijas, kokios jos buvo anks\xc4\x8diau._NEWLINE_Iki 1984 m. pulkas buvo dislokuotas \xc5\xa0pajeryje (Vokietija). Buvusioje j\xc5\xb3 baz\xc4\x97je dabar yra \xc5\xa0pajerio Technikos muziejus (vok. Technikmuseum Speyer). O 1-asis spahi\xc5\xb3 pulkas dabar dislokuotas Valanse, Dromo departamente.\n_START_SECTION_\nUniformos\n_START_PARAGRAPH_\nBeveik vis\xc4\x85 savo egzistavimo laik\xc4\x85 Al\xc5\xbeyro ir Tuniso spahiai d\xc4\x97v\xc4\x97jo ry\xc5\xa1kias zuav\xc5\xb3 stiliaus uniformas. Jas sudar\xc4\x97 auk\xc5\xa1tos kufijos (arabi\xc5\xa1kas galvos dangalas), trumpos raudonai juodai siuvin\xc4\x97tos striuk\xc4\x97s, dangaus m\xc4\x97lynumo liemen\xc4\x97s (sedria), plati raudona juosta susijuosimui ir palaidos erdvios m\xc4\x97lynos keln\xc4\x97s._NEWLINE_Keturi\xc5\xb3 spahi\xc5\xb3 pulk\xc5\xb3 uniformos skyr\xc4\x97si j\xc5\xb3 tombeaus (apvalios netikros ki\xc5\xa1en\xc4\x97s j\xc5\xb3 striuki\xc5\xb3 priekiuose) spalva. Baltus burnusus d\xc4\x97v\xc4\x97jo kartu su raudonomis skraist\xc4\x97mis (m\xc4\x97lynos \xe2\x88\x92 Maroko spahi\xc5\xb3)._NEWLINE__NEWLINE_Pranc\xc5\xabzai karininkai d\xc4\x97v\xc4\x97davo \xc5\xa1viesiai \xc5\xbeydrus kepius, raudonus mundurus su auksiniais rango galionais ir \xc5\xa1viesiai m\xc4\x97lynus brid\xc5\xbeus su dvigubais raudonais lampasais._NEWLINE__NEWLINE_Karininkai musulmonai d\xc4\x97v\xc4\x97jo pra\xc5\xa1matnesn\xc4\xaf kareivi\xc5\xb3 arab\xc5\xb3 ir berber\xc5\xb3 rytieti\xc5\xa1kos uniformos variant\xc4\x85. Pranc\xc5\xabz\xc5\xb3 spahiai i\xc5\xa1siskirdavo d\xc4\x97vimais fesais (o ne baltais arabi\xc5\xa1kais turbanais). Ma\xc5\xbeiau matomas skirtumas buvo apavas \xe2\x88\x92 trumpi \xc5\xa0iaur\xc4\x97s Afrikos stiliaus batai i\xc5\xa1 raudono safjano (tymo), kokius av\xc4\x97davo spahiai arabai ar berberai, ar \xc4\xafprastin\xc4\x97s juodos odos, kokius d\xc4\x97v\xc4\x97davo spahiai pranc\xc5\xabzai._NEWLINE_Spahiai b\xc5\xabdavo ginkluoti Pranc\xc5\xabzijos lengvosios kavalerijos kardais ir 1892 m, \xe2\x80\x9eBerthier\xe2\x80\x9c karabinais._NEWLINE_Nuo 1915 m. kasdienei tarnybai imtos vilk\xc4\x97ti prakti\xc5\xa1kesn\xc4\x97s chaki spalvos uniformos, o anks\xc4\x8diau \xc4\xafprastos raudonos ir m\xc4\x97lynos spalvos v\xc4\x97l imtos vilk\xc4\x97ti 1927 m. paradams ir i\xc5\xa1eigin\xc4\x97ms progoms. Raitieji eskadronai, i\xc5\xa1laikyti ceremonialams, tokias paradines uniformas d\xc4\x97v\xc4\x97jo iki 1962 m., kada buvo panaikinti. Dabartinis 1-asis spahi\xc5\xb3 pulkas vis dar vilki tradicinius burnusus, raudonas juostas ir raudonas ar m\xc4\x97lynas skraistes._NEWLINE_Skirtingai nei kiti Pranc\xc5\xabzijos \xc5\xa1arvuotosios artilerijos pulkai, spahiai naudoja auksaspalvius (ne \xc4\xafprastus sidabraspalvius) skiriamuosius \xc5\xbeenklus. 1841 m. gruod\xc5\xbeio 7 d, \xc4\xafsakymu \xe2\x80\x9eOrdonnance du Roi portant organisation de la cavalerie indigene en Algerie\xe2\x80\x9c buvo nustatyta, kad spahiai, kaip reguliari Pranc\xc5\xabzijos armijos dalis, turi tok\xc4\xaf ser\xc5\xbeant\xc5\xb3, brigadieri\xc5\xb3 ir karinink\xc5\xb3 skiriam\xc4\x85j\xc4\xaf \xc5\xbeenkl\xc4\x85."